
	Ændringsforslag til et udkast til retsakt

	Ændringsforslag fra Parlamentet opstillet i to kolonner

Tekst, der udgår, er markeret med fede typer og kursiv i venstre kolonne. Tekst, der udskiftes, er markeret med fede typer og kursiv i begge kolonner. Ny tekst er markeret med fede typer og kursiv i højre kolonne.

Den første og den anden linje i informationsblokken til hvert ændringsforslag angiver den relevante passage i det pågældende udkast til retsakt. Hvis et ændringsforslag angår en eksisterende retsakt, som udkastet til retsakt har til formål at ændre, indeholder informationsblokken tillige en tredje og en fjerde linje, hvori det er anført, hvilken eksisterende retsakt og hvilken bestemmelse heri der er berørt.

Ændringsforslag fra Parlamentet i form af en konsolideret tekst

Ny tekst er markeret med fede typer og kursiv. Tekst, som er bortfaldet, markeres med symbolet ▌eller med overstregning. Ved udskiftninger markeres den nye tekst med fede typer og kursiv, og den udskiftede tekst slettes eller overstreges. 
Som en undtagelse bliver rent tekniske justeringer, der er foretaget af de berørte tjenestegrene med henblik på udarbejdelsen af den endelige tekst, ikke markeret.

FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om forslag til Rådets afgørelse om Bulgariens indførelse af euroen som valuta den 1. januar 2026 
(COM(2025)0304 – C10‑0110/2025 – 2025/0158(NLE))
(Høring)
Europa-Parlamentet,
–	der henviser til Kommissionens forslag til Rådet (COM(2025)0304),
	der henviser til artikel 140, stk. 2, i traktaten om Den Europæiske Unions funktionsmåde, der danner grundlag for Rådets høring af Parlamentet (C10‑0110/2025),
–		der henviser til Kommissionens konvergensberetning 2025 og Den Europæiske Centralbanks konvergensberetning fra juni 2025,
	der henviser til forretningsordenens artikel 108,
	der henviser til betænkning fra Økonomi- og Valutaudvalget (A10‑0000/2025),
1.	godkender Kommissionens forslag;
2.	opfordrer Rådet til at underrette Parlamentet, hvis det ikke agter at følge den tekst, Parlamentet har godkendt;
3.	anmoder Rådet om fornyet høring, hvis det agter at ændre den tekst, Parlamentet har godkendt, i væsentlig grad;
4.	pålægger sin formand at sende Parlamentets holdning til Rådet, Kommissionen, Den Europæiske Centralbank, Eurogruppen og medlemsstaternes regeringer.

Bulgariens tiltrædelse af euroområdet sender et stærkt politisk og økonomisk signal om tillid til Den Europæiske Unions fælles valutas varige levedygtighed og tiltrækningskraft. Mere end to årtier efter euroens indførelse bekræfter Bulgariens vilje til at indføre euroen den 1. januar 2026 EU's samhørighed og euroens rolle som et globalt symbol på stabilitet og enhed. Bulgarien har gjort betydelige fremskridt i retning af fuld økonomisk konvergens, hvilket gør landet godt rustet til at blive det enogtyvende medlem af euroområdet.
Bulgarien indførte sin currency board-ramme den 1. juli 1997 og knyttede den bulgarske lev til den tyske mark og derefter til euroen. Siden Bulgariens tiltrædelse af EU i 2007 har landet haft status som "medlemsstat med dispensation", som er underlagt regelmæssige konvergensvurderinger fra Europa-Kommissionen og Den Europæiske Centralbank.
I Europa-Parlamentet blev arbejdsgruppen om eurotiltrædelseslandene nedsat ved en afgørelse truffet af ECON-koordinatorerne den 18. november 2019. Den forblev aktiv i hele den 9. valgperiode og undersøgte Bulgariens parathed til at tilslutte sig euroområdet og afholdt fire særlige møder med eksperter samt Bulgariens vicepremierministre og finansministre. 
Den 25. februar 2025 forelagde Bulgarien en anmodning om en konvergensvurdering. ECB's og Kommissionens beretninger af 4. juni 2025 omfatter en undersøgelse af, hvorvidt Bulgariens nationale ret, især den nationale centralbanks statut, er forenelig med traktatens artikel 130 og 131 og med statutten for ESCB og ECB. I beretningerne undersøges det desuden, om der er opnået en høj grad af vedvarende konvergens ved, at konvergenskriterierne er opfyldt, under hensyntagen til en række andre forhold, der er nævnt i traktatens artikel 140, stk. 1, sidste afsnit.
På grundlag af Kommissionens egen konvergensberetning og ECB's beretning foreslog Kommissionen, at Bulgarien indfører euroen fra den 1. januar 2026. I overensstemmelse med artikel 140, stk. 2, i TEUF træffer Rådet med kvalificeret flertal på forslag af Kommissionen afgørelse om, hvilke medlemsstater med dispensation der opfylder de nødvendige betingelser for indførelse af euroen som defineret i artikel 140, stk. 1, i TEUF. Denne afgørelse skal træffes efter høring af Europa-Parlamentet og på grundlag af beretningerne fra Kommissionen og ECB. Parlamentet høres således om lovgivningsforslaget til Rådets afgørelse om at give Bulgarien mulighed for at indføre euroen den 1. januar 2026.
Om konvergenskriterierne under artikel 140, stk. 1, i TEUF gør ordføreren følgende bemærkninger:
1. Den nationale rets forenelighed med artikel 130 og 131 i TEUF og med ECB-statutterne
Bulgariens nationale lovgivning, herunder loven om Bulgariens nationalbank, er fuldt ud i overensstemmelse med EU's krav. Loven garanterer uafhængigheden af den nationale centralbank og medlemmerne af dens besluttende organer, forbuddet mod monetær finansiering og privilegeret adgang og sikrer overholdelse af ESCB's mål som formuleret i traktatens artikel 127.
2. Opnåelse af en høj grad af prisstabilitet
I de 12 måneder frem til april 2025 registrerede Bulgarien en gennemsnitlig inflationsrate på 2,7 %, hvilket er under referenceværdien på 2,8 %. En analyse af et bredt sæt indikatorer afslører ingen betænkeligheder med hensyn til prisstabilitetens holdbarhed. Referenceværdien beregnes som den gennemsnitlige inflationsrate i de tre EU-medlemsstater, der har nået de bedste resultater med hensyn til prisstabilitet, plus 1,5 procentpoint. For perioden fra maj 2024 til april 2025 er referenceværdien på 2,8 % baseret på inflationsraterne i Irland (1,2 %), Finland (1,3 %) og Italien (1,4 %). Ingen medlemsstater blev betragtet som statistisk afvigende i denne beregning, da ingen af dem viste inflationsafvigelser betydeligt over gennemsnittet i euroområdet på grund af landespecifikke faktorer.
3. Holdbarheden af statens finansielle position
Bulgarien er i øjeblikket ikke omfattet af en rådsafgørelse om et uforholdsmæssigt stort underskud. Landets offentlige budgetunderskud udgjorde 3,0 % af BNP i 2024, dvs. svarende til referenceværdien på 3 %, og den offentlige bruttogældskvote lå på 24,1 %, dvs. et godt stykke under referenceværdien på 60 % siden 2007. 
4. Overholdelse af de normale udsvingsmargener i EMS'ens valutakursmekanisme (ERM II) i mindst de seneste to år
Den bulgarske lev deltog i ERM II i den toårige referenceperiode fra den 20. maj 2023 til den 19. maj 2025. I referenceperioden udviste leven ingen afvigelse fra centralkursen. Bulgarien har opfyldt næsten alle sine forpligtelser efter tiltrædelsen under ERM II. Der er behov for en yderligere indsats i forbindelse med foranstaltninger til bekæmpelse af hvidvask af penge og finansiering af terrorisme (AML/CFT). 
5. Konvergensens holdbarhed set ud fra renteniveauer på lang sigt
I de tolv måneder frem til april 2025 var Bulgariens gennemsnitlige inflationsrate på 3,9 %, hvilket er et godt stykke under referenceværdien på 5,1 %. Referenceværdien for april 2025 er beregnet som det simple gennemsnit af de gennemsnitlige langfristede rentesatser i Irland (2,8 %), Finland (2,9 %) og Italien (3,7 %) plus 2 procentpoint, hvilket giver en referenceværdi på 5,1 %.
6. Økonomisk integration og konvergens (artikel 140, stk. 1, andet afsnit, i TEUF) 
I overensstemmelse med artikel 140 i TEUF skal Kommissionens vurdering også tage hensyn til yderligere faktorer, der er relevante for økonomisk integration og konvergens, da disse giver indsigt i en medlemsstats evne til at tiltræde euroområdet uden væsentlige vanskeligheder. Disse omfatter udviklingen i betalingsbalancen og produkt-, arbejdsmarkeds- og finansmarkedsintegrationen.
I den forbindelse er Bulgariens stilling over for udlandet blevet forbedret med dets samlede løbende poster og kapitalposter tæt på balance i 2024. Landet er godt integreret i euroområdet gennem handel og investeringer og nyder godt af øget bank- og finansiel integration og adgang til det bredere marked i euroområdet. Bulgarien gør fortsat fremskridt, men der er behov for yderligere tiltag for at tackle retsstatsprincippet, indsatsen for at bekæmpe korruption og kvaliteten af lovgivningen. 
Selv om den finansielle sektor er lille og bankdomineret, er den godt forankret i euroområdet, understøttet af Bulgariens deltagelse i bankunionen siden 2020. Markedsbaseret finansiering er fortsat underudviklet, men potentielle risici for den finansielle stabilitet afbødes af den bulgarske nationalbanks konservative makroprudentielle politik og banksystemets robusthed. I Kommissionens rapport om varslingsmekanismen 2025 blev der ikke konstateret behov for en dybdegående undersøgelse af ubalancen, men det blev understreget, at det er vigtigt nøje at overvåge udviklingen i konkurrenceevnen, boligmarkedet og væksten i kreditgivningen.
Bulgariens genopretnings- og resiliensplan, der støttes med 5,7 mia. EUR i EU-tilskud (2021-2026), er rettet mod strukturreformer, konkurrenceevne og mindskelse af regionale forskelle. En revideret genopretnings- og resiliensplan blev forelagt i april 2025 for at fremskynde gennemførelsen, navnlig inden for dekarbonisering, forvaltning og erhvervsklima. Fondene under samhørighedspolitikken (10,7 mia. EUR for 2021-2027) støtter yderligere konkurrenceevne, den grønne omstilling, social inklusion og uddannelse, og gennemførelsen skrider generelt frem på trods af visse resterende udfordringer.
7. Bemærkning vedrørende høring af Europa-Parlamentet
I henhold til forretningsordenens artikel 108 forelægger det kompetente udvalg, når Parlamentet høres i henhold til artikel 140, stk. 2, i traktaten om Den Europæiske Unions funktionsmåde, en betænkning for Parlamentet, hvori det slår til lyd for godkendelse eller forkastelse af forslaget til retsakt, som danner grundlag for Parlamentets behandling. Parlamentet foretager en enkelt afstemning om den foreslåede retsakt, hvortil der ikke kan stilles ændringsforslag, hvilket også gælder for afstemningen i udvalget. Den 19. marts 2025 vedtog ECON-koordinatorerne, at sagen skulle behandles hurtigt ved afstemning på plenarmødet i juli, og at ordførerskabet for denne sag skulle tildeles så hurtigt som muligt. 
På grundlag af ovenstående anbefaler ordføreren, at dispensationen ophæves, og at Bulgarien indfører euroen den 1. januar 2026.

SOM ORDFØREREN HAR MODTAGET INPUT FRA
I henhold til artikel 8 i bilag I til forretningsordenen erklærer ordføreren at have modtaget input fra følgende enheder eller personer som led i udarbejdelsen af udkastet til betænkning inden vedtagelsen i udvalget:

	Enhed og/eller person

	Commissioner for Economy and Productivity; Implementation and Simplification

	Minister of Finance of the Republic of Bulgaria 

	Permanent Representation of the Republic of Bulgaria to the European Union 

	Chair of the Committee on Budget and Finance in the National Assembly of the Republic of Bulgaria

	Association of Banks in Bulgaria 

	Governor of the Bulgarian National Bank 

	Prime Minister of the Republic of Bulgaria 

	Bulgarian Commission for Consumer Protection



Ordføreren har udarbejdet ovenstående liste på eget ansvar.

Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

